চারুকলা ইনস্টিটিউটের সহকারী অধ্যাপক হায়দারী আন্দালুসিয়া ও সিরাজাম মুনীরা বলেন, ‘এ শিক্ষাপ্রতিষ্ঠান থেকে দীর্ঘদিন ধরে ঐতিহ্যের মঙ্গল শোভাযাত্রা আয়োজন করা হয়ে থাকে। কিন্তু ঘটনাটি অত্যন্ত দুঃখজনক ও ন্যক্কারজনক। এটা কি অনুষ্ঠানের আগ মুহূর্তে ভীতিসঞ্চারের জন্য ঘটানো হয়েছে, নাকি পহেলা বৈশাখের অনুষ্ঠান বানচাল করার আলামত। তবে আমরা থেমে থাকব না। অনুষ্ঠান আয়োজনে কোনো কিছু কমতি থাকবে না। আমরা উৎসবমুখর পরিবেশেই অনুষ্ঠান চালিয়ে যাব। তবে সবাইকে সতর্ক থাকতে হবে। ’ ঘটনার সময় চারুকলা ইনস্টিটিউটে থাকা অনার্স দ্বিতীয় বর্ষের শিক্ষার্থী কাজী মাসরু মাজহার অরভি কালের কণ্ঠকে বলেন, ‘ইনস্টিটিউটের প্রবেশপথে সামনের সড়কসংলগ্ন যে দেয়ালের আলপনা পোড়া মবিল দিয়ে লেপ্টে দিয়েছে দুর্বৃত্তরা, সেই কাজটি আমরা গত রবিবার থেকে শুরু করেছিলাম। মঙ্গলবার রাত ১২টার দিকে ওই কাজ আমরা শেষ করি। এরপর ইনস্টিটিউটের ভেতরে এসে মঙ্গল শোভাযাত্রাসহ অন্যান্য প্রস্তুতিমূলক কাজ করছিলাম। এ সময় আমরা ১০ জন ছিলাম। ১৫-২০ মিনিটের মধ্যে মোটরসাইকেল ও অজ্ঞাত ব্যক্তির শব্দ শুনে ভেতর থেকে বেরিয়ে দেখি আমাদের করা আলপনায় কালো থাবা। আমরা রাত ২-৩টা পর্যন্ত এ কাজগুলো করেছি। ’